La Llei 2/1993, de 5 de març, de foment i protecció de la cultura popular i tradicional i de l'associacionisme cultural té per objecte la recuperació, l'inventari, la protecció, la difusió i el foment de la cultura popular i tradicional catalana.
L'article 5 de la Llei esmentada disposa que constitueixen el patrimoni etnològic
els immobles i les instal·lacions emprats consuetudinàriament a Catalunya les característiques arquitectòniques dels quals siguin representatives de formes tradicionals; els béns mobles que constitueixen una manifestació de les tradicions culturals catalanes o d'activitats socioeconòmiques tradicionals, així com les activitats, els coneixements i els altres elements immaterials que són expressió de tècniques, oficis o formes de vida tradicionals.
Des de l'aprovació de la Llei 2/1993, de 5 de març, i per a facilitar el correcte compliment de les tasques i funcions que s'hi regulen, el Departament de Cultura s'ha dotat de successives comissions assessores en matèria de patrimoni etnològic, totes elles adscrites a l'antic Centre de Promoció de la Cultura Popular i Tradicional Catalana.
Mitjançant l'Ordre del conseller de Cultura de 4 de març de 1994, es va crear la Comissió Científica Assessora d'Etnologia.
Aquesta Comissió es va crear com una secció del Consell de la Cultura Popular i Tradicional.
La Comissió tenia les funcions de prestar assessorament científic en les matèries relacionades amb l'etnologia, a requeriment dels òrgans del Centre, i de col·laborar a establir els criteris que havien de regir l'elaboració de l'inventari del patrimoni etnològic.
Mitjançant l'Ordre CLT/327/2002, de 18 de setembre, es va crear la Comissió del Patrimoni Etnològic, com l'òrgan de programació, proposta i consulta del Centre de Promoció de la Cultura Popular i Tradicional Catalana en les tasques de recerca sobre el patrimoni etnològic català.
Aquesta Ordre va suprimir la Comissió Científica Assessora d'Etnologia.
Finalment l'Ordre CMC/319/2009, de 8 de juny, va ampliar la composició de la Comissió del Patrimoni Etnològic en l'àmbit acadèmic i associatiu, per tal de dotar-lo d'una major representació territorial catalana.
Així mateix, va preveure la creació de grups de treball en atenció a les funcions que tenia atribuïdes: d'una banda, pel que fa a la recerca i, d'una altra, en l'àmbit de les publicacions, a fi de fer-la més operativa.
L'objecte de l'Ordre present és crear un nou òrgan consultiu, el Consell de l'Etnologia Catalana, que substitueix la Comissió del Patrimoni Etnològic i que es configura com un òrgan de participació, d'impuls i de coordinació per contribuir a la recerca, la protecció, la visibilització i la difusió del patrimoni etnològic català, tant en la seva vessant material com immaterial.
No es vol restringir el seu àmbit d'actuació, com fins ara, a recerques i publicacions.
El nou òrgan neix amb la voluntat de tenir un paper molt més destacat en l'assessorament del departament competent en matèria de cultura en relació amb els diferents àmbits del patrimoni etnològic, sens perjudici de les funcions que corresponen al Consell Assessor del Patrimoni Cultural Català.
El Consell s'adscriu a la direcció general competent en aquest àmbit, que actualment és la Direcció General de Cultura Popular, Associacionisme i Acció Culturals.
La creació del Consell de l'Etnologia Catalana és una eina molt important per a la consecució dels objectius i per al disseny i la implementació de polítiques en relació amb la recerca, la protecció, la visibilització i la difusió del patrimoni etnològic català.
L'Ordre regula les funcions, la composició i el funcionament del Consell.
Aquest ha de tenir una composició equilibrada dels seus membres, amb vocalies ocupades per persones de prestigi reconegut en l'àmbit del patrimoni etnològic i vinculades a museus o centres patrimonials, a universitats, a institucions i associacions especialitzades en recerca, i a centres d'estudis.
Correspon al Consell desenvolupar funcions assessores, com emetre informes i dictàmens no vinculants o formular recomanacions i orientacions en la implementació, el seguiment i l'avaluació de les polítiques establertes en el seu àmbit d'actuació.
També ha de proposar iniciatives i actuacions en l'establiment de línies de recerca, en la definició d'un pla de publicacions i de difusió i de programes de dinamització patrimonial, així com en la detecció de noves fonts de finançament i en l'àmbit de la formació.
Altres funcions rellevants del Consell són les de prestar assessorament tècnic sobre els processos de protecció i salvaguarda que es derivin del desplegament de la legislació sobre patrimoni cultural català i de les Convencions de la UNESCO per a la salvaguarda del patrimoni cultural immaterial i per a la protecció del patrimoni mundial, cultural i natural.
El Ple del Consell pot crear grups de treball per abordar temes i desplegar propostes d'actuació més detallades.
L'Ordre també regula la convocatòria de les sessions del Ple i dels grups de treball, el seu règim de constitució i l'adopció d'acords.
D'acord amb el que disposen els articles 12.d i 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i l'article 39.3 de la Llei 13/2008, del 5 de novembre, de la presidència de la Generalitat i del Govern,
El Consell de l'Etnologia Catalana és l'òrgan consultiu del departament competent en matèria de cultura en relació amb el patrimoni etnològic.
El Consell exerceix les seves funcions sens perjudici de les competències del Consell Assessor del Patrimoni Cultural Català i d'altres òrgans consultius en matèria de patrimoni cultural i de manera coordinada amb ells.
Aquest Consell s'adscriu a la direcció general competent en matèria de patrimoni etnològic, que li dóna suport administratiu i logístic.
El Consell de l'Etnologia Catalana té per finalitat ser un òrgan de participació, d'impuls i de coordinació per contribuir a la recerca, la protecció, la visibilització i la difusió del patrimoni etnològic català, que inclou tant la seva vessant material com immaterial.
Són funcions del Consell de l'Etnologia Catalana les següents:
a) Elaborar, a petició del departament competent en matèria de cultura o per iniciativa pròpia, informes i dictàmens no vinculants.
b) Prestar assessorament tècnic en les matèries i qüestions que li siguin sotmeses pel departament competent en matèria de cultura en l'àmbit del foment i la protecció del patrimoni etnològic i, en especial, en les relatives al desplegament de la legislació sobre patrimoni cultural català o altres àmbits legislatius que puguin afectar el patrimoni etnològic.
c) Prestar assessorament tècnic sobre els processos de protecció i salvaguarda del patrimoni etnològic que es derivin del desplegament de la Convenció per a la salvaguarda del patrimoni cultural immaterial i de la Convenció per a la protecció del patrimoni mundial cultural i natural, ambdues de la UNESCO.
d) Donar suport i col·laborar amb el Consell Nacional de la Cultura i de les Arts en l'elaboració de l'informe anual sobre l'estat de la cultura i de les arts de Catalunya, i en la dels informes, estudis i dictàmens que hagi d'emetre aquesta entitat i que afectin l'àmbit del patrimoni etnològic.
e) Facilitar al departament competent en matèria de cultura recomanacions i orientacions en la implementació, el seguiment i l'avaluació de les polítiques establertes en relació amb la recerca, la protecció, la visibilització i la difusió del patrimoni etnològic català.
f) Proposar iniciatives i actuacions en l'establiment de línies de recerca, en la definició d'un pla de publicacions i de difusió i de programes de dinamització patrimonial, en la detecció de noves fonts de finançament i de suport a les entitats i institucions del sector, en l'àmbit de la formació, i en tots aquells aspectes que incideixin en la millora de les funcions i les activitats vinculades a la recerca, la protecció, la visibilització i la difusió del patrimoni etnològic català.
g) Fer el seguiment de l'estat i detectar les necessitats dels diversos sectors vinculats al patrimoni etnològic català.
h) Aprovar la memòria anual d'activitats del Consell de l'Etnologia Catalana i trametre-la a la direcció general competent en matèria de patrimoni etnològic perquè sigui publicada.
i) Proposar al departament competent en matèria de cultura la modificació de la regulació del seu funcionament que s'estableix en aquesta Ordre.
j) Qualsevol altra funció de naturalesa anàloga que li encomani la persona titular del departament competent en matèria de cultura.
El Consell de l'Etnologia Catalana és integrat per la Presidència, la Vicepresidència, les vocalies i la Secretaria.
La Presidència correspon a la persona titular del departament competent en matèria de cultura.
La Vicepresidència correspon a la persona titular de la direcció general competent en matèria de patrimoni etnològic.
Les vocalies són exercides per persones de prestigi reconegut en l'àmbit de l'antropologia i el patrimoni etnològic.
El Consell ha de tenir una composició equilibrada que abasti els àmbits següents vinculats amb la recerca, la protecció, la visibilització i la difusió del patrimoni etnològic català:
c) Institucions i associacions especialitzades en recerca.
El nombre màxim de vocalies és de deu, amb un mínim d'una i un màxim de tres vocalies per àmbit.
Les vocalies són nomenades per la persona titular del departament competent en matèria de cultura, a proposta, si escau, de l'entitat que representen.
Aquest nomenament és per a un període de tres anys, renovables per dos anys més.
6 S'ha de tendir a una composició equilibrada entre homes i dones, amb l'objectiu d'assolir la paritat de gènere.
La Secretaria recau en una persona tècnica de la direcció general competent en matèria de patrimoni etnològic, nomenada per la Presidència del Consell, a proposta de la persona titular de la direcció general esmentada.
L'exercici de les funcions de Secretaria no comporta la creació o l'ocupació de cap lloc de treball específic.
Funcions de la Presidència i de la Vicepresidència
Corresponen a la persona que exerceix la Presidència del Consell de l'Etnologia Catalana les funcions següents:
a) Dur la gestió i exercir l'alta representació del Consell.
b) Acordar la convocatòria de les sessions ordinàries i extraordinàries i fixar l'ordre del dia, tenint en compte, si escau, les peticions de la resta de membres formulades amb l'anticipació suficient.
c) Presidir les sessions, moderar el desenvolupament dels debats i suspendre'ls per causa justificada.
d) Informar, si escau, el Ple del Consell de l'activitat duta a terme pels grups de treball.
e) Dirimir amb el seu vot els empats per tal d'adoptar acords.
f) Executar els acords adoptats.
g) Nomenar una persona que exerceixi la Secretaria provisional del Ple en cas d'absència, vacant o malaltia de la persona que n'és titular.
h) Visar les actes i certificacions dels acords del Consell.
En els casos d'absència, de vacant, de malaltia o per qualsevol altra causa justificada, la persona que ocupa la Presidència és substituïda per la persona que ocupa la Vicepresidència.
Correspon a les persones vocals del Consell de l'Etnologia Catalana:
b) Participar en els debats i les deliberacions de les sessions i exercir el seu dret de vot.
c) Coordinar la seva actuació en el Consell amb el sector al qual pertanyen.
e) Obtenir de la persona secretària del Consell la informació i l'assistència tècnica necessàries per complir les funcions assignades.
Correspon a la persona que exerceix la Secretaria del Consell de l'Etnologia Catalana:
a) Assistir a les sessions del Consell, amb veu i sense vot.
b) Efectuar la convocatòria de les sessions per ordre de la Presidència i trametre la informació necessària per a la deliberació i l'adopció d'acords, si escau.
c) Estendre l'acta de cada sessió del Consell.
d) Vetllar per la custòdia i l'arxivament de les actes i d'altra documentació relativa al Consell.
e) Rebre els actes de comunicació de les persones membres del Consell així com notificacions, peticions de dades, rectificacions o qualsevol tipus d'escrits de què hagi de tenir coneixement derivat de la seva condició.
f) Estendre certificacions dels acords que adopti el Consell o de qualsevol altra circumstància vinculada a les persones membres d'aquest òrgan col·legiat o a les seves competències.
g) Elaborar la memòria anual d'activitats del Consell.
El Consell de l'Etnologia Catalana funciona en Ple i, si escau, en grups de treball.
El Ple és l'òrgan consultiu superior de decisió del Consell de l'Etnologia Catalana i l'integren per la Presidència, la Vicepresidència, les vocalies i la Secretaria.
El Ple del Consell pot acordar crear grups de treball, amb la composició i les funcions auxiliars que determini.
Els grups de treball han d'estar integrats per persones de prestigi reconegut en l'àmbit de la cultura popular i del patrimoni etnològic.
La Presidència i la Secretaria dels grups de treball que es constitueixin són designades pel mateix grup de treball entre les persones que en són membres.
El Ple del Consell s'ha de reunir, de manera ordinària, com a mínim dues vegades l'any, i de manera extraordinària tantes vegades com sigui necessari.
El Ple és convocat a iniciativa de la Presidència o quan ho sol·liciti una tercera part de les persones membres.
Els grups de treball es reuneixen quan siguin convocats per la Presidència corresponent.
Les convocatòries de les sessions s'han de notificar a les persones membres amb una anticipació mínima de cinc dies hàbils, llevat dels casos d'urgència apreciats per la Presidència corresponent, en els quals la convocatòria s'ha de fer amb una anticipació mínima de quaranta-vuit hores.
Les convocatòries es poden efectuar mitjançant correu electrònic.
La Presidència del Ple i dels grups de treball pot decidir que assisteixin a les sessions persones expertes per assessorar respecte dels assumptes inclosos en l'ordre del dia, amb veu però sense vot.
Règim de constitució i d'adopció d'acords
El Ple i els grups de treball s'entenen vàlidament constituïts quan hi concorrin almenys la Presidència, la Secretaria o, si escau, qui les substitueixi, i la meitat com a mínim dels membres del Consell, en primera convocatòria.
En segona convocatòria, mitja hora més tard, el quòrum s'assoleix amb l'assistència de la Presidència, la Secretaria i un terç dels membres.
No pot ser objecte de deliberació o acord cap assumpte que no estigui inclòs en l'ordre del dia, llevat que siguin presents a la sessió tots els membres de l'òrgan i es declari la urgència de l'assumpte amb el vot favorable de la majoria.
Per a l'adopció dels acords és necessari el vot favorable de la majoria simple de les persones assistents, i la Presidència té vot de qualitat en cas d'empat.
Per aprovar la proposta de modificació d'aquesta Ordre i la memòria anual d'activitats cal el vot favorable de la majoria absoluta de les persones membres del Ple.
En tot el que no preveu aquesta Ordre, s'aplica supletòriament la normativa sobre el funcionament dels òrgans col·legiats de l'Administració de la Generalitat.
Es deroga l'Ordre CMC/319/2009, de 8 de juny, de la Comissió del Patrimoni Etnològic.